**წერილი ახალგაზრდებს**

ჩვენ ვართ შტოები გაზაფხულისა,

ჩვენ ვართ ლაჟვარდია პირველი ქება,

ჩვენ ვართ რიჟრაჟი სიჭაბუკისა,

წინ რომ მიუძღვის დაჭარმაგებას!

ჩვენ ვართ ქუხილის შემდეგ მოსული

ვარდ-მაისობის შხაპუნა წვიმა,

ჩვენ თავგანწირვის უდიდეს სურვილს

და აღტაცებას გაუტაცივართ!

დავდივართ ქვეყნად, შევცქერით ზეცას,

გზა გაშლილია არა ვარდების,

არა დაფნების, როგორც ოდესღაც

ხატავდა სიყრმის შარავანდედი!

ის, მოგონებით ვერ შეგვაშფოთებს,

რა არის ჩვენთვის ბავშვობის დღენი?

შემოდგომაზე დაკარგულ ფოთლებს,

ვარდობის თვეში გაშლიან ხენი!

მხოლოდ ლაჩარნი არ დამხობილან,

არ განუცდიათ პირქვე დაცემა,

ჩვენ ჭაბუკები ერთად ვყოფილვართ,

ერთად შევესწროთ დავაჟკაცებას!...

აიყრებიან შემდეგ შტოები,

ნამში, წვიმაში, რტოგახურელად,

გაშლიან ჩრდილებს განმარტოებით

და დადგებიან განზე მუხებად!

და თუკი სხედან ბუდეში სადმე,

ნორჩი ბარტყები ქარიშხლებისა,

ეტყვიან ქებას ამ წელიწადებს

და არწივებად აიშლებიან!

დავდივართ ქვეყნად... ასე შევხარით,

ვეტრფიალებით მომავლის აჩრდილს,

და ახალგაზრდებს, სულით ჩვენგვარებს

შევხვდებით სადმე დიდ მომავალში!

ჩვენ ვართ ფერები გაზაფხულის ჟამს

ცაზე გაჩენილ ცისარტყელების,

ჩვენ ავედევნეთ მათ გმირულ ნიშანს,

ვინც მიგვიძღოდნენ გზებზე ხველებით...

ვინც სახრჩობელას არ დაერდა,

და ეშაფოტზე იდგამდა გვირგვინს,

ვინც დამხობილის შესცვალა ოხვრა,

გაშლილ დროსებზე დაწერა ჯანყი;

ვინც მოუხმობდა ყოველი მხრიდან

რჩეულ ვაჟკაცებს დროშების ირგვლივ,

ვინც გადალახა ბნელი კატორღა

და გაიტანა ხალხში ნაჯახი!

. . .

ციმბირის გზებზე, კატორღის გზებზე,

შემხმარი სისხლი მდუმარე ლოდზე. . .

ყოველი წვეთი ჩვენ ძარღვს დაეძებს

გამოდის ჩვენში და მოგვიწოდებს;

ახ, მეგობრებო! ცხელ უდაბნოში

ჩამარხულ ჩონჩხის ჩამქრალი სწრაფვა,

მოგვაგონებდეს სულს შეშფოთებულს,

სულს - ამბოხებულს და მიუსაფარს!

კატორღის გზებზე, ციმბიის გზებზე..

სადღაც ნაპოვნი, გამხმარი ქალა -

ჩვენ შემოქვცქერის. . .

ვჩერდებით დიდხანს,

მისი თვალები ჯერ არ ჩამქრალან...

იქნებ იმედის ახარებს შუქი,

შემორჩენილი ვით ბედისწერა,

რომ არა ერთი მგზავრი ჭაბუკი

მისი თვალებით დაიწყებს ცქერას!

და ვით ფარვანა სინათლის ირვლივ -

შემოვკრებთ თვალებს მიზნის გარშემო,

რომ გამოვიხმოთ თქვენი აჩრდილი,

დიდი მომავლის გარიჟრაჟებო!

და წამოშლილნი ფეხის ხმაურზე

მოგვაგებებენ გმირულ სიმღერებს,

გზაში შევხვდებით სხვა მზეჭაბუკებს,

მოგვაშველებენ ჭიხვინა მერნებს!

იყვავილებენ, როგორც აპრილში,

საგაზაფხულო ოქროს შინდები.

შემოესმებათ ჩვენი ნაბიჯის

ხმა შორეული და გუშინდელი!

და იქნებიან ჩვენი შემყურე

ღრმა სიხარულით და მწუხარებით,

დაემხობიან ჩვენს ნაფეხურებს,

როგორც ნასისხლარ მიწას ხარები!

არ გახუნდება, არ მიაქვს დრო-ჟამს,

სამარადისო ოცნების ეშხი,

სიბერეშიაც ვატარებთ დროშას,

რომელიც დაგვაქვს სიჭაბუკეში!

დაბადებულნი,

მოსულნი ადრე -

ვეტრფიალებით მომავლის აჩრდილს,

გვწამს:

- ახალგაზრდებს, სულით ჩვენგვარებს,

შევხვდებით სადმე დიდ მომავალში!

1934 წ.